JÚLIUS 25.
Szent Annának, a legszentebb Istenszülő édesanyjának emléke
Szent Olimpiász és Eupraxia szentéletű asszonyok emléke
hajnali szolgálaton
Tropár 4. hang. Minta: Hamar előzz meg... 
Az Élet hordozóját hordoztad méhedben, * a tisztaságos Istenanyát, * isteni bölcsességű Anna, * azért most örömmel költöztél át a mennyei örökségbe, * ahol a dicsőségben örvendezők laknak, * és közbenjársz azokért, kik szeretettel tisztelnek, * bűnbocsánatot esdve számunkra, *’ ó, örökké boldog.
Dicsőség… most és… 4. hang
Az örök idők óta elrejtett * s még az angyalok előtt is ismeretlen mély titok * teáltalad, Istenszülő, lett a földön nyilvánvalóvá: * az összevegyülés nélkül változatlanul megtestesült * és önként keresztre emelkedett Isten, * ki föltámasztotta ősatyánkat, *’ mentse meg a haláltól a mi lelkünket is!
Az első zsoltárcsoport után kathizma
3. hang. Minta: A te szüzességed...
A leghíresebb és minden dicséretre méltó, * istenes és mindenütt tisztelt Anna * eltávozott a földről, a mulandó életből, ** s a halhatatlan életben él örökké az angyalok karával * s leányával, Istennek szeplőtelen Anyjával, ** szüntelenül esedezik *’ az őt híven magasztalók lelki üdvösségéért.
Dicsőség... most és... 
Még egyszer ugyanez.
A második zsoltárcsoport után kathizma
1. hang. Minta: A te sírodat őrző...
A törvény parancsolatait Isten kedve szerint megtartottad, * és Izrael minden anyját fölülmúltad, * mert az egyetlen, mindenkorszűz Istenszülőt szülted, * Isten választottja Anna, az Úr nagyanyja! * Átköltözve a földről a mennyei lakodalmas házba, *’ az igazak fölé kerültél.
Dicsőség... most és... 
Még egyszer ugyanez.
50. zsoltár
Kánon
I. óda. 4. hang
Fölnyitom az én számat, * és betelik Lélekkel, * és dicsőítő éneket hangoztatok neked, ó Anyakirálynő, * és fényesen ünnepelve téged, * örömmel hirdetem a te csodáidat. 
Kérj ma nekem, a te fényes emléked ünneplőjének bűnbocsánatot, a gonoszságoktól való szabadulást, életjobbulást és isteni megvilágosítást, hírneves Anna! 
Isten tetszése szerint megszülted az élet hordozóját, azért átköltöztél az örök életre, s ott élvezed a kimondhatatlan boldogságot és a nem alkonyodó világosságot, Isten választotta Anna.
Az isteni kegyelem örömet hozott, melyet az ő szeplőtelen leánya szült meg mag nélkül. Most bátran szólhat az Úr színe előtt, és könyörög mindnyájunk üdvösségéért.
Igaz ember módjára éltél, hírneves, s most az igaz Úrhoz költöztél, hogy együtt örvendezzél a világ kezdete óta élt igazakkal. Azért egybegyűlve híven ünnepelünk téged.
Istenszülő-ének
[bookmark: _GoBack]Belőled ragyogott föl nekünk az igazság Napja, ki az istenismerettel megvilágosította a földet és eloszlatta az istentagadás sötétségét, szeplőtelen és végtelenül boldog Szűz!
Katavászia 4. hang
Fölnyitom az én számat * és betelik ihletéssel, * és dicsőítő éneket hangoztatok neked, ó Anyakirálynő, * és fényesen ünnepelve téged, *’ örömmel hirdetem a te csodáidat.
 III. óda. 4. hang
Sem a bölcsességgel, * sem erővel vagy gazdagsággal nem dicsekszünk, * hanem csak veled, Krisztus, * az Atyának személyes Bölcsessége, * mert nincsen más szent * kívüled, ó Emberszerető!
Méhedben fogantad azt, aki a mindenség fenntartóját foganja méhében, és megszülted azt, aki Krisztust szüli kifejezhetetlen módon, azért megünnepeljük a te elszenderülésedet, Anna.
Magasztaló énekekkel ünnepeljük a te dicsőséges emlékedet, mert megszülted nekünk a magasztalásra méltó, tisztaságos Istenanyát, Isten által kiválasztott Anna.
Mint a nap a holddal, úgy egyesült a dicsőséges Joákim Annával, hogy ez megszülje a szüzesség sugarát, aki aztán fölragyogtatja az istenség fényét.
Megszülted bensődből a szent hegyet és átköltöztél a szellemi hegyre, a paradicsomi lakóhelyre költöztél, Istenben boldog Anna.
Istenszülő-ének
Te vagy a mi biztos menedékünk, Istenanya! Tebeléd vetjük minden reményünket, és megmenekülünk, hozzád folyamodunk, és te megőrzöl minket.
Katavászia
A te magasztalóidat Istenszülő, * ki a kegyelem élő és kiapadhatatlan forrása vagy, * egy énekkarba összegyűjtvén, * lelkileg erősítsd meg, * és a te mennyei dicsőségedben *’ hervadhatatlan koszorúkkal jutalmazd!
Kathizma
8. hang. Minta: A Bölcsességet és Igét...
Az Uralkodó és Teremtő Anyjának anyjává lettél, hírneves Anna, * ki az ő parancsolatait mindenkor betartottad. * Azért a halál után a valóban halhatatlan életre * és a soha nem alkonyodó világosságba költöztél. * Mi is megvilágosodunk mindnyájan lélekben, akik a te fényes és szent emlékedet megtartjuk, * és összhangban kiáltjuk néked: * Esedezzél Krisztus Istenhez, * hogy adjon bűnbocsánatot azoknak, *’ akik buzgón megünneplik a te szent emlékedet!
Dicsőség... most és... 
Még egyszer ugyanez.
IV. óda. 4. hang
Az istenség királyi székén dicsőségben ülvén, * mint könnyű felhőn, leszállott az isteni Jézus, * és tisztaságos kezével * megmentette mindazokat, * akik kiáltják néki: * Dicsőség a te hatalmadnak, Krisztus! 
A Törvény előírásait pontosan megtartottad, s a Törvényhozó Anyjának anyjává lettél, azért az egész teremtés kötelessége szerint és boldogan megünnepli a te emléknapodat.
Valóban boldog az a méh, mely hordozta a világ világosságának a méhben hordozóját, és ékesek azok az emlők, amelyek Krisztusnak, a mi táplálónknak táplálóját táplálták, Anna.
Örvendezzünk, ünnepkedvelők, a valóban angyali, fölfoghatatlanul gyönyörűséges, boldog párnak, az istenszerető házastársaknak, Joákimnak és Annának emlékünnepén!
Feddhetetlenül éltél és megszülted az Atya Igéjének feddhetetlen szülőjét, az Istenszülő Szüzet, el is költöztél dicsőséggel az Igéhez, s valóban szent közvetlenséggel szemléled őt.
Istenszülő-ének
A Szűz méhe valóban kévének bizonyult, benne volt a művelés nélkül termett kalász, és ezzel táplálkozik az egész teremtés, mely hangoztatja: Dicsőség a te hatalmadnak, mindenható Krisztus!
Katavászia
Az Istenség királyi székén dicsőségben ülvén, * mint könnyű felhőn leszállottál, legistenibb Jézus; * mindenható erőddel * – kérünk téged – üdvözítsd azokat, * kik kiáltják néked: *’ Dicsőség a te hatalmadnak Krisztus!
V. óda. 4. hang
Az istentelenek nem fogják meglátni * a te dicsőségedet, Krisztus! * De mi, ó Egyszülött, az Istenség atyai dicsőségének fénye, * az éjszakában előtted virrasztunk, * s magasztalunk téged, Emberszerető!
Valóban eget szültél a földön, azt, aki az ég alkotóját szüli, és ez az égbe költöztet ma téged dicsőséggel, dicsőséges Anna.
Az anyagtalan seregekkel anyagtalan elmével együtt vigadozol, bőséges világossággal töltekezel. Emlékezzél meg rólunk is, akik híven megemlékezünk terólad!
Kisarjadzottad, dicsőséges, a Tisztaságost, a Jessze gyökeréről zöldellő vesszőt hajtó Szüzet, aki hervadhatatlan virágot hozott, Jézust, a mi Megváltónkat.
Istenes erények tündöklő fényében ragyogtál, s az életnek nem alkonyodó világosságába költöztél, hírneves. Ezért, miként kötelességünk, magasztalunk téged.
Istenszülő-ének
Hozzád folyamodtam, hívek egyetlen, erős oltalmazója. Beléd vetem üdvösségem reményét. Ne vess meg engem, Istenszülő, legszentebb Nagyasszony!
Katavászia
Mindenek csodálkoztak * a te mennyei dicsőségeden, * mert te, ó Szeplőtelen, * méhedben hordoztad a mindenség Istenét, * és szülted az örökkévaló Fiút, * ki a téged éneklőknek *’ békességet ajándékoz.
VI. óda. 4. hang
A dicséret szavával * áldozatot mutatok be néked, Uram, * kiáltja az Egyház, * mert megtisztult a sátáni szennytől, * a te oldaladból kegyelmesen * kiömlesztett véred által. 
Méltó módon magasztaljuk ma a szent dalokkal az Úr Jézusnak, az Istennek nagyszüleit, az igazsággal ékes Joákimot és Annát!
Semmiféle magasztalással föl nem érhető Anna, mert a minden magasztalást fölülhaladót szülte, azért az angyalok karában tartózkodik.
Ragyogó és fénnyel teljes a te emléknapod, és üdvösséges, mindenféle kegyelmi adománnyal teli sugarakat áraszt a földön levőkre, bölcs Anna.
Az isteni mannát tartalmazó vedret szülted, Anna, s most vele együtt a mennyben lakozol és értünk imádkozol, hírneves.
Istenszülő-ének
Annától születtél, világ Királynője, ki megszülted a mindenség Királyát, és a szülés után is szűz maradtál, keruboknál magasztosabb, Szeplőtelen!
Katavászia
A mennyei bölcsességű Istenanyának * mai napon legszentebb * és legáldottabb ünnepét ülvén, * jertek, hívek, örvendezve tapsoljunk *’ és a tőle született Istent dicsőítsük!
Konták
2. hang. Minta: A magasságbelieket keresve…
Krisztus nagyszüleinek emlékét ünnepeljük, * és híven kérjük az ő segítségüket, * így minden gondtól mindnyájan megszabadulva, kiáltjuk: Légy velünk, Istenünk, *’ ki megdicsőítetted őket, mint neked tetszett.
Ikosz
Gyűljünk össze mindnyájan a próféta szava szerint, és magasztaljuk méltóképpen Krisztus nagyanyjának legszentebb elköltözését! * Mert ma eltávozik a rövid ideig tartó életből * s örömmel járja a mennyben az utat, és vigadozik, * és mint a valóságos Istenszülő valóságos anyja, híven hangoztatja: * Magasztalja az én lelkem az Urat, * mert megszültem az ő anyját a földön. * Az Úr pedig megdicsőítette őket, amint neki tetszett.
VII. óda. 4. hang
Ki Ábrahám ifjait a tűzből kiszabadítád * és a kaldeusokat elveszítéd, * akiket az igazság igazságosan ért utol, * áldott vagy te, atyáinknak dicsőített Istene és Ura! 
Mint aki valóban a valóságos életnek az anyját szülted, a valóságos életbe költöztél, Anna, és híven hangoztatod: Áldott vagy te, atyáinknak dicsőített Istene és Ura!
Anna, ki a Megváltó anyjának az anyja voltál, erényekkel ékesen a földről az égbe költöztél, és énekszóval hangoztatod: Áldott vagy te, atyáinknak dicsőített Istene és Ura!
Átköltöztél, isteni ihletésű, a vég nélkül való életre, a paradicsomi boldogság tágas térségére, a nem alkonyodó világosságba, és hangoztatod: Áldott vagy te, atyáinknak dicsőített Istene és Ura!
Erényekkel ékesen, isteni kegyelmi ajándékok szépségével földíszítve költöztél Istenhez, és szüntelenül hangoztatod: Áldott vagy te, atyáinknak dicsőített Istene és Ura!
Istenszülő-ének
Erények szépségével ékeskedve, Szeplőtelen, az emberek fiainál ékesebb Igét szülted,, aki gyönyörűséges ékességekkel díszíti föl magasztalóit.
Katavászia
Nem hajoltak meg a jámbor ifjak * a bálványok előtt a Teremtő fölött, * hanem a tűzbüntetést bátran kiállván, * örvendezve énekelték: * Áldott vagy te atyáinknak dicsőített Istene!
VIII. óda. 4. hang 
Az istenfélő ifjakat * hajdan a tüzes kemencében megőrzé az Istenszülő szülöttje; * akkor ugyan csak előképben, * most pedig valósággal működvén, * az egész mindenséget dicsőítő énekre buzdítja: * Áldjátok az Urat, az Úr minden művei * és magasztaljátok őt mindörökké! 
Az egyetlen Istenszülőnek az anyja, s Krisztusnak nagyanyja, ki előbb meddő volt, levetette egykor a meddőségnek, most pedig a mulandóságnak a köntösét és az élők földjén hangoztatja: Áldjátok az Urat az Úr minden művei, és magasztaljátok őt mindörökké!
Krisztus megnyittatta előtted a magasságbeli kapukat és szeretettel fogadott, mert te szülted azt a kaput, amelyen ő keresztülhaladt és az áthaladás után is lezárttá tette, istenszerető, magasztalásra méltó Anna, azért tisztelünk téged mindörökké!
Szentül fejezted be életedet, a szent Mindenkorszűznek anyja voltál, s az a legszentebb Igét szülte, aki megszentelést és váltságot adott nekünk, istenszerető, magasztalásra méltó Anna, azért tisztelünk téged.
Aki betelt isteni kegyelemmel, és Isten rendeléséből a kegyelem nevét viseli, örömmel elhagyta a látható világot, és most a világ fölött való helyen lakozik és hangoztatja: Áldjátok az Urat, az Úr minden művei, és magasztaljátok őt mindörökké!
Istenszülő-ének
Sok veszedelem fenyeget, a bűn tengerén hányódom, vezess engem a Szentlélek szelével nyugalmas kikötőbe, Istenszülő Nagyasszony, keresztények révpartja, azért magasztalunk téged mindörökké!
Katavászia
Az istenfélő ifjakat * hajdan a tüzes kemencében megőrzé a Szűznek szülöttje; * akkor ugyan csak képletben, * most pedig valóságban működvén, * az egész mindenséget dicsőítő énekre buzdítja: * Áldjátok az Urat az Úr minden művei, *’ és magasztaljátok őt mindörökké!
IX. óda. 4. hang
Éva az engedetlenség bajával * az átkot zúdította ránk. * Te pedig, Istenszülő Szűz, * méhed hajtásával az áldás virágát hoztad a világra. * Azért mindnyájan magasztalunk téged. 
Éva az engedetlenség bajával az átkot zúdította reánk, te pedig megszabadultál a meddőség átkától és az áldást szülő, szeplőtelen Istenanyát szülted, akivel együtt örvendezel, magasztalásra méltó.
Méhed földjéből valóban meg nem művelt szent föld született, s az mag nélkül sarjadzotta a világot tápláló kalászt, az Urat, aki téged elapaszthatatlan boldogságba vitt, végtelenül bölcs Anna.
Halálod után bánat nélküli, enyészhetetlen élet fogadott be téged, hírneves! Most az élet fáját élvezed, az igazak sokaságával és a szent testnélküliek seregével együtt örvendezel. Azért mindenkor magasztalunk téged.
Napnál fényesebben ragyogott föl ma reánk a te emléked, és sok kegyelmi ajándék fényével tündöklővé tett minket, szenvedélyeink sötétségét pedig elvette, végtelenül szent. Mi megünnepeljük, s te őrizz meg minket!
Az istenes Joákim s az istenszerető és hírneves Anna, a szeplőtelen és ragyogó házaspár, arra buzdítanak minket, hogy istenesen örvendezzünk az ő ünnepükön, melyet ragyogóvá tett a mindenségnek világosságot árasztó Ura.
Istenszülő-ének
Mária, mindenség Úrnője, szabadíts meg engem a mindenféle, szolgaságba vető bűnözöntől, mert te a mindenség szabadítóját szülted, hogy megszabadítson minket isteni rendelkezésre a bűn szolgaságából.
Katavászia
A Szentlélek által megvilágosított * földi halandók örvendezzenek, * és a mennyei erők vigadozzanak, * ünnepet ülvén és az Istenanya tiszteletére mindnyájan kiáltván: * Üdvözlégy boldogságos *’ és szeplőtelen Istenszülő Szűz!
Fényének
Szent Annáé Minta: Menjünk föl a tanítványokkal...
Magasztaljuk, miként kötelességünk, az Isten választotta Annát, mert ő már nem is remélten megszülte Szűz Máriát, s így vérrokonává lett test szerint Krisztusnak, a mi Megváltónknak, ki Istennek tetsző módon ma fölvette őt magához a magasságba. Így imádkozik érettünk és a világ békességéért.
Dicséreti sztihirák
1. hang. Minta: A mennyei rendeknek...
Megtartjuk ma ezt az emléknapot, * és magasztalunk téged, Krisztus, * ki Annát a rövid tartamú életből csodálatosan átköltöztetted * az örök dicsőségre, * mint a téged mag nélkül * s a természet rendjét meghaladó módon szülő *’ Istenszülő Szűzanya édesanyját. (kétszer)
Megtartjuk ma a szeplőtelen és feddhetetlen * Joákimnak és Annának, * Krisztus nagyszüleinek ezt a szent emléknapját. * Dicsőítjük szüntelenül a Szabadítót, a könyörületes Urat, *’ ki átköltöztette őket az örök és enyészhetetlen életre.
Odajutott az igaz Joákimnak és Annának a lelke * a szellemi lények karába, * az igazak hajlékába, * ahol az angyalok serege * s a szentek sokasága van, * ahol az ünneplők örvendeznek. *’ Magasztaljuk őket buzgón magasztaló énekkel!
Dicsőség... most és... 2. hang
Jöjjetek mindnyájan, a szüzesség kedvelői * és a tisztaság barátai! * Jöjjetek, ünnepeljük meg Annának tiszteletreméltó elszenderülését, * hiszen ő szülte csodálatos módon az élet forrását, * Isten leánygyermekét, Máriát, * kitől aztán a Megváltó született, *’ aki megvilágosítja és megszenteli a mi lelkünket!
Nagy dicsőítés
Tropár 4. hang. Minta: Hamar előzz meg... 
Az Élet hordozóját hordoztad méhedben, * a tisztaságos Istenanyát, * isteni bölcsességű Anna, * azért most örömmel költöztél át a mennyei örökségbe, * ahol a dicsőségben örvendezők laknak, * és közbenjársz azokért, kik szeretettel tisztelnek, * bűnbocsánatot esdve számunkra, *’ ó, örökké boldog.
Dicsőség… most és… 4. hang
Az örök idők óta elrejtett * s még az angyalok előtt is ismeretlen mély titok * teáltalad, Istenszülő, lett a földön nyilvánvalóvá: * az összevegyülés nélkül változatlanul megtestesült * és önként keresztre emelkedett Isten, * ki föltámasztotta ősatyánkat, *’ mentse meg a haláltól a mi lelkünket is!

